**Sapokan Vesipuisto** on Kotkan keskustassa Kotkansaarella sijaitseva puisto. Puistoalue käsittää noin kolme hehtaaria Sapokanlahden pohjukan ympäristöä. Sapokanlahti on ollut kaavassa puistoalueena jo vuodesta 1917 lähtien. Nykyisen vesipuiston rakentaminen aloitettiin vuonna 1990. Pääsuunnittelija on Kotkan kaupunginpuutarhuri Heikki Laaksonen.

Puiston kuvaus
--------------

Puistossa on noin 20 metriä korkea vesiputous, jonka vesi pumpataan merestä puolen kilometrin päästä. Putouskallion huipulla on nähtävillä yli 20 kivipaatta, "*Kiviset Kotkat*", jotka esittelevät suomalaisia kivilaatuja. Myös puiston rakenteissa on käytetty työstettyä tai työstämätöntä kiveä monipuolisesti.

Puiston merenpuoleisessa osassa on säilytetty alkuperäistä luonnonmukaista kasvillisuutta, johon kuuluu vanhoja mäntyjä ja tervaleppiä. Näiden seuraksi on istutettu alppiruusuja ja monia luonnonkasveja. Puiston kaupunginpuoleinen osa on rakennettu voimakkaammin, siellä sijaitsevat ruusuterassi ja kivikkopuutarha. Puistossa on käytössä runsaasti erikoisvalaisimia, joilla tuodaan harkitusti esiin eri kohteita eri vuodenaikoina.

Taideteokset
------------

Puistossa on toistakymmentä Hannele Kylänpään vuosina 2007–2010 pystytettyä eläinaiheista veistosta. Kylänpään pronssinen sorsaveistos, emo ja poikanen, varastettiin vuonna 2008. Teoksen emo tuli esiin tv-ohjelman kuvauksissa syksyllä 2013. Arvioitavaksi tuonut henkilö oli ostanut sen huutokaupasta. Emo on palautettu paikalleen. Vuonna 2016 puistoon pystytettiin Eero Hiirosen veistokset Vesitorso, Veden vartija ja Vedestä lähtenyt.

Tunnustukset
------------

Puisto on palkittu Vuoden valaistuskohteena 1993, Vuoden ympäristörakenteena 1994 ja Vuoden kivityökohteena 1996. Vuonna 2019 puisto sai Green Flag Award -palkinnon joka myönnetään laadukkaasti ylläpidetyille ja kansainvälisen tason viheralueille jotka ovat kaikille avoinna. Kotkan kaupunki osallistui Green Flag Award -hankkeeseen ensimmäistä kertaa ja Sapokan vesipuiston lisäksi kaksi muutakin puistoa sai saman tunnustuksen: Katariinan Meripuisto ja Jokipuisto.

Kuvia
-----

* Sapokan vesiputous.Sapokan vesiputous.
* Sapokanlahtea putouskallion päältä nähtynä.Sapokanlahtea putouskallion päältä nähtynä.
* Puiston istutuksia ja rakenteita.Puiston istutuksia ja rakenteita.
* Kukkaistutuksia elokuussa 2013.Kukkaistutuksia elokuussa 2013.
* Kukkaistutusten vieressä kulkeva tie johtaa sillalle.Kukkaistutusten vieressä kulkeva tie johtaa sillalle.
* Ruusuja Sapokan puistossa.Ruusuja Sapokan puistossa.

Lähteet
-------

1. 1 2 3  Sapokan Vesipuisto *Kotkan kaupunki*. Viitattu 7.5.2020.
2. 1 2  Sapokan Vesipuisto *Kotkan kaupunki*.  Arkistoitu 27.9.2007. Viitattu 7.5.2020.
3. 1 2  Veistospromenadi – Ulkoilmagalleria keskellä kaupunkia *Kotkan kaupunki*. Viitattu 7.5.2020.
4. ↑  Julkiset taideteokset Kotkassa  2.10.2012. Visitkotka.fi.  Arkistoitu 15.1.2014. Viitattu 19.3.2014.
5. ↑  Holtari, Riina: Romuna halpa, patsaana arvokas.  *Kymen Sanomat*, 18.3.2014, s. 4–5.
6. ↑  Tuunila, Maija: Varastettu pronssisorsa palasi kotiin – poikanen jäi matkalle *Yle Uutiset*. Viitattu 17.3.2014.
7. ↑  Valtonen, Elina: Kuvanveistäjä Eero Hiironen on kuollut — Kotkaan hänestä muistoksi jäivät muun muassa Vesitorso, Veden vartija ja Vedestä lähtenyt -veistokset *Kymen Sanomat*.  31.7.2018. Viitattu 7.5.2020.
8. ↑  Green Flag Award *Viherympäristöliitto*. Viitattu 7.5.2020.
9. ↑  Vento, Markku: Kansainvälinen Green Flag Award -tunnus viidelle puistolle Suomessa *Kuntatekniikka*.  22.8.2019. Viitattu 7.5.2020.

Aiheesta muualla
----------------

* Kuvia tai muita tiedostoja aiheesta **Sapokan vesipuisto** Wikimedia Commonsissa

* Krautsuk, Satu: Kaupungin vihatuin mies taikoi rumista satamista satumaan – sai aikaan kansanvaelluksen *Yle Uutiset*.  23.7.2016. Viitattu 7.5.2020.
* Sapokan Vesipuiston kiinnostavia kasveja *Kotkan kaupunki*. Viitattu 7.5.2020.
* Katri: Sapokan Vesipuisto *Kotonajakaupungilla -blogi*.  8.6.2016. Viitattu 7.5.2020.
* Sapokan Vesipuisto – Suomen palkituin puisto *Avoimet Puutarhat*. Viitattu 7.5.2020.